Simon Kollerup (S), 2013-04-09:
Tak for det, og også tak til ministeren for en besvarelse, der kom omkring nogle af de ting, som regeringen allerede har sat i værk på nuværende tidspunkt.
Jeg synes også, det er rart at opleve, at problemet, når det er så stort, som det er, bliver taget alvorligt, og at vi faktisk allerede er i gang.
Jeg har altid været temmelig stolt af at bo i et land, der har en af verdens allerhøjeste stemmeprocenter, når der er valg.
For demokratiet er afhængigt af en befolkning, der engagerer sig i politik og føler, at dens stemme virkelig betyder noget.
Det er også derfor, man aldrig må tage demokratiet for givet.
Det fik vi desværre for alvor at se ved sidste kommunalvalg, da det altså var under halvdelen af de unge, som mødte op til valgstederne og afgav deres stemmer.
Derfor er det helt ned i det danske demokratis grundvold vigtigt, at vi gør noget her og nu, for ellers risikerer vi at tabe en hel vælgergeneration på gulvet.
Al forskning peger nemlig på, at hvis man stemmer første gang, er der en stor chance for, at man også stemmer næste gang.
Det er derfor, vi i dag skal diskutere de forslag eller anbefalinger, som Valgretskommissionen har lagt frem for at øge de unges valgdeltagelse i demokratiet.
Mange af forslagene er faktisk så relativt enkle, at jeg vil opfordre til, at de bliver gennemført op til det kommende kommunalvalg, så vi får så mange unge som muligt til at sætte deres kryds.
Det kan være nye og mere ungerettede grundlovsmøder, som er et helt oplagt sted at starte i Foreningsdanmarks mange foreninger, der fejrer grundlovsdag; det kan være målrettede kampagner for at få flere ud at stemme – den slags kampagner kender vi jo i høj grad fra USA og andre steder, og de er også nemme at indføre i Danmark.
Det er vigtigt, at de unge har mulighed for at diskutere politik med nogle, der er på samme alder som dem selv.
For den politiske debat er jo i sig selv en helt afgørende del af demokratiet.
Det vil engagere unge i udviklingen af Danmark som land, og det vil også vise dem, hvorfor det er så vigtigt, at også deres stemme bliver hørt.
Derfor synes jeg, det er et rigtig godt forslag, når Valgretskommissionen anbefaler, at man åbner de lukkede døre på landets ungdomsuddannelsesinstitutioner, så demokratiet kan komme ind og de unges holdninger kan komme ud.
Unge i dag er faktisk mere interesseret i politik, end de var for 20 år siden.
Vores globaliserede verden betyder, at deres politiske synsfelt er bredere end nogen sinde før.
Det kan vi selvfølgelig kun være rigtig stolte af, men det er vigtigt, at de unge også ved, hvor stor betydning nærdemokratiet har for deres hverdag.
Heldigvis betyder deres store interesse for politik, at det slet ikke bør være så svært at få flere unge til at stemme.
Derfor bakker vi også op om, at stemmeboksene bliver rykket ud i nærheden af de unge, f.eks. til ungdomsuddannelsesinstitutionerne, hvor de unge er.
På den måde bliver man direkte opfordret til at stemme, og vi risikerer ikke, at det er tid og afstand, der holder dem væk fra stemmeboksene.
Det er et forholdsvis nemt og billigt tiltag, som jeg opfordrer alle kommuner til stærkt at overveje op til kommunalvalget i november.
I den seneste tid har jeg med glæde set, hvordan både røde og også blå partiforeninger ude i kommunerne har opstillet flere unge kandidater.
Det vil jeg opfordre alle partier i landets kommuner til at gøre, for det er vigtigt, at de unge også føler sig politisk repræsenteret i kommunen, og at der er nogle på ens egen alder, som man kan stemme på.
Så jeg er utrolig glad for, at alle Folketingets partier bakker op om at få flere unge inddraget i demokratiet, og derfor er jeg også sikker på, at vi med den debat, vi skal have i dag, vil affyre startskuddet til at sikre, at de unge får stemt nu og dermed også i resten af deres lange liv.
Så har jeg lovet at læse et forslag til vedtagelse op, som partierne har fremsat i fællesskab:
Forslag til vedtagelse
»Med respekt for de forskellige holdninger, der måtte være til spørgsmålet om en ændret valgretsalder, opfordrer Folketinget regeringen til med afsæt i Valgretskommissionens betænkning at iværksætte initiativer, der styrker unges demokratiske engagement og medvirker til at øge valgdeltagelsen blandt unge vælgere.
Folketinget opfordrer endvidere de politiske parti- og vælgerorganisationer til at yde en aktiv indsats for at øge valgdeltagelsen blandt unge vælgere.
Folketinget henviser herved bl.a. til Valgretskommissionens anbefalinger om at inkludere nye medlemsgrupper og især unge i parti- og vælgerforeningerne, at etablere kampagner ved valg, der skaber opmærksomhed om vigtigheden af at møde op og stemme, og lave grundlovsdagsarrangementer, der er målrettet unge.«